<classify> SERIKALI ya Marekani imesema inatambua juhudi za Serikali ya Tanzania za kuvutia wawekezaji, na kueleza kuwa mazingira mazuri ya uwekezaji yanayofanywa na serikali yatasaidia kufi kia uchumi wa kati na wa viwanda.Kaimu Balozi wa Marekani nchini, Dk Inmi Patterson pichani alisema kutokana na juhudi hizo, serikali yake inaungana na Tanzania katika kuwezesha wawekezaji wengi wa Marekani kuja kuwekeza nchini.Dk Patterson aliyasema hayo jijini Dar es Salaam, alipozungumza na Mkurugenzi Mtendaji wa Kituo cha Uwekezaji Tanzania TIC, Geoffrey Mwambe alipomtembelea ofisini kwake na kuzungumzia masuala mbalimbali ya uwekezaji, ikiwemo namna bora ya kuvutia wawekezaji wa nje.Aliihakikishia Serikali ya Tanzania kwamba itatoa kila aina ya ushirikiano ili kufanikisha Tanzania ya viwanda. Ubalozi wa Marekani, nchi ya Marekani na Wamarekani wote waliopo nchini Tanzania wapo tayari kusaidiana na serikali katika kuhakikisha nchi ya viwanda inafanikiwa, alisema Dk Patterson.Pia alitoa ushauri kwa Serikali ya Tanzania kuwa ili ifanikiwe kwenye uchumi wa viwanda, ni vema ikaendelea kushirikiana na sekta binafsi katika kufanikisha uwekezaji, na kufurahishwa na mazungumzo ambayo ya Serikali ya Tanzania inafanya kati yake na sekta binafsi.Hakuna nchi ambayo inaweza kufikia uchumi wa viwanda bila kushirikisha sekta binafsi pamoja na wawekezaji wa ndani na nje. Hivyo ni vema sekta binafsi zikapewa fursa katika uwekezaji ili kufikia nchi ya viwanda ambayo sisi tunaiunga mkono kwa nguvu zote, alisema.Kuhusu mazungumzo yao, alisema yamejikita katika kukuza biashara, uwekezaji na kukuza uchumi, hivyo kutokana na mazingira mazuri yaliyopo ni imani yao Tanzania itafikia kuwa nchi ya viwanda.Kwa upande wake, Mwambe alisema TIC jukumu lao ni kukutanisha sekta mbalimbali za serikali na binafsi, huku mabalozi wa Tanzania waliopo nchi mbalimbali, wanahakikisha wanashiriki kikamilifu kuvutia kuvutia wawekezaji.Alifafanua ni hivyo hivyo kwa Ubalozi wa Marekani nchini kupitia Kaimu Balozi wake, wamekuwa na wajibu wa kuhamasisha uwekezaji baina ya nchi hizo mbili. Ni jukumu lake kuhamasisha wawekezaji wa Marekani kuja Tanzania kuwekeza.Tunafahamu juhudi za Serikali ya Marekani katika kuisaidia Tanzania kwa kuhakikisha inajiimarisha kiuchumi, alisema Mwambe. Alisema jitihada za Kaimu Balozi, zimesaidia kufanikisha kwa ujio wa kundi la wafanyabiashara wa Florida kuja nchini kwa ajili ya kuangalia mazingira ya uwekezaji na wanatarajia kuja siku za karibuni.Tumezungumza maeneo mbalimbali ambayo tunaweza kushirikiana ili kutimiza malengo ya serikali ya kutekeleza uwekezaji nchini. Kama nchi tunataka kuendelea, lazima tutafute njia sahihi za kuendeleza mifumo ya uwekezaji.Tunataka kujenga nchi, hivyo tuna jukumu kubwa la kujenga sekta binafsi na tukiwa na sekta binafsi tutakwenda vizuri kama Taifa. Sisi TIC tutahakikisha sekta binafsi inaimarika na maamuzi ya serikali ni kuijenga sekta binafsi na mjumbe wa bodi yangu ni mtu mmoja kutoka Taasisi ya Sekta Binafsi, Godfrey Simbeye, alifafanua.Aliongeza serikali yenye rushwa huwa haikusanyi kodi kama alivyowahi kusema Mwalimu Julius Nyerere, hivyo jukumu lililopo ni kuhakikisha rasilimali zilizopo zinatunufaisha wote. TIC tunataka kutengeneza umoja na mazingira yanayokubalika kwenye uwekezaji zaidi, alibainisha.  <topic>: KITAIFA 